กบข.โชว์ผลตอบแทนปี'52กว่า2.7หมื่นล้าน
โพสต์ทูเดย์- กบข. เผยการลงทุนปี 2552 สร้างผลตอบแทนกว่า 2.75 หมื่นล้าน ปรับตัวดีขึ้นจากปี2551 ที
30 ธ.ค. 2552

โพสต์ทูเดย์- กบข. เผยการลงทุนปี 2552 สร้างผลตอบแทนกว่า 2.75 หมื่นล้าน ปรับตัวดีขึ้นจากปี2551 ที
นายสถิตย์  ลิ่มพงศ์พันธุ์ ปลัดกระทรวงการคลัง ในฐานะประธานกรรมการ กองทุนบำเหน็จบำนาญข้าราชการ หรือ กบข. เปิดเผยว่า ผลการดำเนินงานของกบข.ปี 2552 ตั้งแต่เดือนม.ค.-24 ธ.ค.2552 การลงทุนของกบข.สร้างผลตอบแทนสะสม 8.71% หรือคิดเป็นจำนวนเงิน 2.75 หมื่นล้านบาท โดยมีมูลค่าสินทรัพย์สุทธิส่วนของเงินสมาชิก ไม่รวมเงินสำรอง จำนวน 3.33 แสนล้านบาท ซึ่งถือว่าเป็นผลตอบแทนที่ปรับตัวดีขึ้นจากปี 2551 ที่ติดลบ 5.17%
ปัจจัยที่ส่งผลให้ผลประกอบการของกบข.ดีขึ้น เป็นผลมาจากภาวะตลาดหุ้นไทยที่ปรับตัวเพิ่มขึ้น 62.33% ณ สิ้นปี 2552 หลังจากเศรษฐกิจโลกส่งสัญญาณฟื้นตัวช่วงครึ่งหลังปีนี้ ประกอบกับรัฐบาลทั่วโลกได้ใช้นโยบายการเงิน การคลัง เพื่อกระตุ้นเศรษฐกิจ ส่งผลให้เกิดความเชื่อต่อการลงทุนในตลาดหุ้นดีขึ้น
นายสถิตย์ กล่าวว่า สำหรับการแต่งตั้งเลขาธิการกบข.คนใหม่ ขณะนี้คณะกรรมการกบข.มีมติแต่งตั้งน.ส.โสภาวดี เลิศมนัสชัย รองผู้จัดการสายงานการตลาดและงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย เข้ามาดำรงเลขาธิการกบข.แล้ว โดยมีการลงนามในสัญญาจ้างในวันที่ 30 ธ.ค.2552 และจะเริ่มเข้ามาปฏิบัติงานตั้งแต่วันที่ 18 ม.ค.2553 ระยะเวลาการดำรงตำแหน่ง 4 ปี  
สำหรับกรณีของนายวิสิฐ ตันติสุนทร อดีตเลขาธิการกบข. ขณะนี้คณะทำงานที่มีนายปกรณ์ มาลากุล ณ อยุธยา เป็นประธานสอบ จะนำผลการสอบสวนการไม่ปฏิบัติตามระเบียบ เพื่อตรวจสอบการกระทำความผิดของนายวิสิฐเข้าหารือในบอร์ดกบข.เดือนหน้าและให้ฝ่ายกฎหมายพิจารณาต่อไปว่าจะสามารถดำเนินการอย่างไรได้บ้าง 
 อย่างไรก็ตามส่วนกรอบการลงทุนของเลขาธิการกบข.นั้น ได้กำหนดห้ามถือหุ้นตัวใดตัวหนึ่ง แต่หากถืออยู่ก่อนรับตำแหน่งก็สามารถถือต่อไปได้ ส่วนกรณีครอบครัวก็ต้องรายงานต่อกบข.ด้วย
 ด้านน.ส.โสภาวดี เลิศมนัสชัย ในฐานะเลขาธิการกบข.คนใหม่ กล่าวว่า โดยส่วนตัวไม่มีการลงทุนในหุ้นตัวใดตัวหนึ่ง แต่จะลงทุนผ่านกองทุนรวมเป็นส่วนใหญ่ ดังนั้น
“ตอนที่อยู่ในตำแหน่งผู้บริหารตลาดหลักทรัพย์ก็มีกฎต้องรายงานการซื้อขายหุ้นอยู่แล้ว และที่ผ่านมาไม่เคยมีการลงหุ้นตัวใดตัวหนึ่ง แต่จะลงทุนในกองทุนรวมเป็นหลัก และหลังจากเข้ามาทำงานที่กบข.ภายใน 15 วันจะต้องรายงานการลงทุนของตนเองต่อบอร์ดของกบข.ด้วย”น.ส.โสภาวดี กล่าว